
ANFP continuă campania de informare privind Concursul național: sesiune dedicată Regiunii Centru


Agenția Națională a Funcționarilor Publici (ANFP) a organizat, în data de 26 februarie 2026, la Predeal, o nouă sesiune regională de informare dedicată Concursului național – unica metodă de acces în funcția publică din administrația publică centrală – precum și instrumentelor digitale dezvoltate pentru eficientizarea managementului resurselor umane din sectorul public.

Evenimentul se înscrie în seria întâlnirilor regionale inițiate de ANFP pentru a sprijini instituțiile publice în implementarea noului sistem de recrutare și pentru a facilita tranziția către procese mai transparente, predictibile și orientate spre competență.

Întâlnirea de la Predeal a adus împreună reprezentanți ai autorităților și instituțiilor publice centrale, atât în format fizic, cât și online, oferind un spațiu interactiv pentru clarificări, dezbateri și schimb de experiență.

În cadrul sesiunii au fost abordate, într-o manieră aplicată, următoarele teme:
✔️ pașii necesari organizării și derulării Concursului național;
✔️ armonizarea concursurilor pe post cu noul mecanism de recrutare;
✔️ utilizarea platformei informatice dedicate procesului;
✔️ noile instrumente de evaluare a competențelor;
✔️ sprijinul tehnic și metodologic acordat de ANFP instituțiilor publice.

Întâlnirea s‑a dovedit totodată un prilej important pentru prezentarea soluțiilor digitale dezvoltate de ANFP (SIMRU, E-ANFP), concepute pentru a sprijini simplificarea procedurilor administrative și creșterea eficienței în administrația publică.

Prezent la întâlnire, Felix Cozma, președintele ANFP, a declarat:
„Modernizarea recrutării în funcția publică este un obiectiv administrativ, dar şi un pas important pentru consolidarea unei administrații profesioniste și credibile. Concursul național creează un cadru unitar, bazat pe competență și transparență, iar dialogul direct cu instituțiile ne ajută să asigurăm o implementare coerentă și eficientă în întreaga țară.”

ANFP va continua organizarea acestor evenimente în perioada următoare, după cum urmează:
· 05 martie 2026 – Timișoara;
· 24 martie 2026 – Iași.

***
Concursul național este o activitate în implementarea Jalonului 416 Concurs pilot și organizarea concursului național de recrutare a funcționarilor publici, Reforma 3 – Modernizarea managementului resurselor umane în sectorul public, Componenta C14. Buna guvernanță, din Planul Naţional de Redresare şi Rezilienţă (PNRR).
Buget: 8.000.000 EURO
Data începerii proiectului: decembrie 2022
Data finalizării proiectului: martie 2026 
Date de contact: 
e-mail: concurs-national@anfp.gov.ro, 
telefon: 0374112758

